钦定古今图书集成/明伦汇编/官常典/第401卷 > 王元翰
## 钦定古今图书集成/明伦汇编/官常典/第401卷 > 王元翰

按《明外史》本传：元翰，字伯举，云南宁州人。万历二十
九年进士，选庶吉士。三十四年改吏科给事中。意气
陵厉，以谏诤自任。时廷臣习偷惰，法度尽弛。会推之
柄散在九列，科道率推京卿，每署数倍旧额，而建言
诸臣一斥不复。大臣被弹，率连章诋讦，元翰悉疏论
其非。寻进工科右给事中，巡视厂库，极陈惜薪司官”
多之害。其秋，上疏极言时事败坏，请帝昧爽视朝廷，
见大臣、言官得随其后，日陈四方利病。寻复陈时事，
可痛哭者八，言辅臣心膂也。“朱赓辅政三载，犹未一
觏天颜，可痛哭者一。九卿强半虚悬，甚者阖署无一
人。监司、郡守亦旷年无官。或一人绾数符，事不切身，
政自苟且，可痛哭者二。两都台省寥寥几人。行取入
都者，累年不被命。庶常散馆，亦越常期。御史巡方事
竣，遣代无人，威令不行，上下胥玩，可痛哭者三。被废
诸臣，久沦山谷，近虽奉诏叙录，未见连茹汇征。苟更
阅数年，日渐销铄，人之云亡，邦国殄瘁，可痛哭者四。
九边岁饷，缺至八十馀万，平居冻馁，脱巾可虞，有事
怨愤，死绥无望。塞北”之患，未可知也。京师十馀万兵，
岁糜饷二百馀万，大都市井负贩游手而已，一旦有
急，能驱使赴敌哉？可痛哭者五。天子高拱深居，所恃
以通下情者，祇此章疏耳。今且一切高阁慷慨建白
者，莫不曰“吾知无济”，苐存此议论耳。言路惟空存议
论，世道何如哉？可痛哭者六。榷税使者满天下，致小
民怨“声彻天，降灾召异，方且指殿工以为名，借停止
以愚众。是天以回禄警陛下，陛下反以回禄剥万民
也。众心离叛而犹不知变，可痛哭者七。郊庙不亲，则
天地宗祖不相属；朝讲不御，则伏机隐祸不上闻。古
今未有如此，而天下无事者。且青宫辍讲亦已经年，
亲宦官宫妾而疏正人端士，独奈何不为宗社计也！
可痛哭者八。”帝皆不省。武定贼阿克作乱，元翰上言：
“克本小丑，乱易平也。至云南大害，莫甚贡金、榷税二
事。民不堪命，至杀税使而征榷如故。贡金请减，反增
益之。众心愤怒，使乱贼假以为名。贼首纵扑灭，虐政
不除，滇之为滇，犹未可保也。”俄言：“矿税之设，本为大
工。若捐内帑数百万金，工可立竣，毋徒苦四方万姓。”
疏皆不报。寻两疏劾贵州巡抚郭子章等凡四人，言：
“子章曲庇安疆臣，坚意割地，贻西南大忧。”且尝著《妇
寺论》，言人主当隔绝廷臣，专与宦官、宫妾处，乃相安
无患。子章罪当斩，不纳。先是，廷推阁臣，元翰言李廷
机非宰相器。已而黄汝良推吏部侍郎，金天叙推南
京礼部侍郎。汝良，廷机邑人，天叙、朱赓同乡也。元翰
极言会推之弊，讥切政府，二人遂不用。至是将推两
京兵部尚书萧大亨、孙矿为吏部尚书，元翰亦疏论
二人，并言：职方郎申用懋为大亨谋主，太常少卿唐
鹤征为矿谋主，亦当斥。寻因灾异乞亟罢赓、大亨及
副都御史詹沂。且言：“近更有二大变，大小臣工志期
得官，不顾嗤笑，此一变也。陛下不恤人言，甚至天地
谴告，亦悍然弗顾，此又一变也。有君心之变，然后臣
工之变因之。在今日，挽天地洪水、寇贼之变易，挽君
心与臣工之变难。”又言：“陛下三十年培养之人才半
扫除于申时行、王锡爵，半禁锢于沈一贯、朱赓”因荐
邹元标、顾宪成等十馀人。无何，又劾给事中喻安性、
御史管橘败群丛秽，皆不报。掌厂内官王道不法，疏
暴其罪，亦弗听。元翰居谏垣四年，力持清议，摩主阙，
拄贵近，世服其敢言。然锐意搏击，毛举鹰鸷，举朝咸
畏其口。吏科都给事中陈治则与元翰不相能，御史
郑继芳其门人也，遂劾元翰盗库金，克商人，赀奸赃
数十万。元翰愤甚，辨疏诋继芳北鄙小贼，语过激，于
是继芳党刘文炳、王绍徽、刘国缙等十馀疏并攻之。
而《史记》事胡忻、史学迁、张国儒、马孟祯、陈于廷、吴亮、
金士衡、高节、刘兰辈，则连章论救，帝悉不省。元翰乃
尽出其筐箧，舁置国门，纵吏士简括，恸哭辞朝而去。
吏部坐擅离职守，谪刑部检校。后孙丕扬主京察斥
治，则国缙等亦以浮躁坐元翰再贬湖广按察司知
事。方继芳之发疏也，即潜遣人围守元翰家。及元翰
去，所劾赃无有，则谓寄之记事家。两党分争久不息。
而是时劾李三才者，亦指其贪；诸左右元翰者，又往
往左右三才。由是臣寮益相水火，而朋党之势成矣。
天启初，累迁刑部主事。魏忠贤乱政，其党石三畏劾之，削籍。庄烈帝即位，复官。将召用，为尚书王永光所
尼。元翰乃流寓南都，十年不归，卒遂葬焉。